USA vabariiklaste presidendikandidaadi eelvalimised Nevada osariigis võitis teisipäeval suure edumaaga miljardär Donald Tump, kellele see oli kolmas järjestikune võit teel Valgesse Majja.
Meediakanalite prognooside kohaselt kogus Trump partei valimiskoosolekutel 42 protsenti häältest, talle järgnesid senaatorid Marco Rubio Floridast ja Ted Cruz Texasest.
"Aitäh, Nevada! Me muudame Ameerika jälle suureks," kirjutas Trump oma Twitteri lehel.
Esialgsete tulemuste kohaselt oli Rubio 25 protsendiga teisel kohal ja Cruz umbes 22 protsendiga kolmandal, vahendasid telekanalid CNN ja Fox News.
Osalusprotsent oli üle ootuste kõrge, mõnel valimiskoosolekul nappis koguni hääletussedeleid.
Nevada valimised on vabariiklaste esimesed riigi lääneosas, ligi 40 protsenti osariigi elanikkonnast on latiinod. Ühtlasi on Nevada kaalukeele-osariik, kus valitsuses on ülekaalus vabariiklased, kuid valijatena on registreeritud rohkem demokraate.
Vabariiklastest kandidaatide arv on kahanenud viiele, viimasena teatas laupäeval loobumisest Florida ekskuberbner Jeb Bush.
Ülejäänud kaks kandidaati vabariiklaste nominatsioonile on endine neurokirurg Ben Carson ja Ohio kuberner John Kasich, kes kogusid Nevadas häältest vastavalt seitse ja neli protsenti.
Tulemused rõhutavad tohutut väljakutset, millega Trumpi rivaalid seisavad silmitsi järgmise nädala nn superteisipäeval, mil valijahäälte eest võideldakse 11 osariigis.
Kinnisvaramagnaadi triumf Nevadas oli pea kindel, suur küsimärk oli, kes tuleb teiseks.
Tegemist oli vabariiklaste presidendikandidaadiks pürgijate neljanda mõõduvõtuga. Trump oli varem olnud võidukas ka New Hampshire's ja Lõuna-Carolinas ning tulnud teiseks Iowas.
Toimetaja: Marju Himma
Allikas: BNS